CELEX: 32020D0534
Language: el
Date: 2020-04-16 00:00:00
Title: Εκτελεστική απόφαση (ΕΕ) 2020/534 της Επιτροπής της 16ης Απριλίου 2020 για την αναστολή της εξέτασης αιτήσεων προσχώρησης σε υφιστάμενα ευρωπαϊκά δίκτυα αναφοράς (Κείμενο που παρουσιάζει ενδιαφέρον για τον ΕΟΧ)

17.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 119/18
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/534 ΤΗΣ ΕΠΙΤΡΟΠΗΣ
         της 16ης Απριλίου 2020
         για την αναστολή της εξέτασης αιτήσεων προσχώρησης σε υφιστάμενα ευρωπαϊκά δίκτυα αναφοράς
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2011/24/ΕΕ του Ευρωπαϊκού Κοινοβουλίου και του Συμβουλίου, της 9ης Μαρτίου 2011, περί εφαρμογής των δικαιωμάτων των ασθενών στο πλαίσιο της διασυνοριακής υγειονομικής περίθαλψης (1), και ιδίως το άρθρο 12 παράγραφος 4 στοιχεία β) και γ),
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση 2014/287/ΕΕ της Επιτροπής (2) καθορίζει τα κριτήρια για τη δημιουργία και την αξιολόγηση των ευρωπαϊκών δικτύων αναφοράς (στο εξής: δίκτυα) και των μελών τους και για τη διευκόλυνση της ανταλλαγής πληροφοριών και εμπειρογνωμοσύνης όσον αφορά τη δημιουργία και την αξιολόγηση των εν λόγω δικτύων. Βάσει του άρθρου 6 της εν λόγω απόφασης τα κράτη μέλη καλούνται να συστήσουν συμβούλιο εκπροσώπων των κρατών μελών το οποίο αποφασίζει κατά πόσον θα εγκρίνει προτάσεις για τη δημιουργία δικτύων, τη σύνθεση και τη διάλυση των δικτύων αυτών. Τα κράτη μέλη συγκρότησαν το συμβούλιο εκπροσώπων των κρατών μελών, το οποίο στη συνέχεια ενέκρινε 23 δίκτυα τον Δεκέμβριο του 2016 και ένα τον Φεβρουάριο του 2017. Οι δραστηριότητες όλων των δικτύων ξεκίνησαν το 2017.
                  
               
                     (2)
                  
                  
                     Με την εκτελεστική απόφαση (ΕΕ) 2019/1269 της Επιτροπής (3) τροποποιήθηκε η εκτελεστική απόφαση 2014/287/ΕΕ και εισήχθησαν, μεταξύ άλλων, ο ορισμός του συμβουλίου για κάθε μεμονωμένο δίκτυο, καθώς και προθεσμίες για την έκδοση από τα συμβούλια αυτά του σχεδίου γνωμοδότησης και της τελικής γνωμοδότησης σχετικά με αιτήσεις προσχώρησης.
                  
               
                     (3)
                  
                  
                     Ως εκ τούτου, το άρθρο 8 της εκτελεστικής απόφασης 2014/287/ΕΕ ορίζει τη διαδικασία για τις αιτήσεις προσχώρησης σε υφιστάμενα δίκτυα, συμπεριλαμβανομένων συγκεκριμένων προθεσμιών που πρέπει να τηρούν τα συμβούλια των δικτύων και οι αιτούντες πάροχοι υγειονομικής περίθαλψης.
                  
               
                     (4)
                  
                  
                     Το 2019 προκηρύχθηκε πρόσκληση υποβολής αιτήσεων προσχώρησης για τα υφιστάμενα δίκτυα και η αξιολόγηση των αιτήσεων που ελήφθησαν βρίσκεται σε εξέλιξη.
                  
               
                     (5)
                  
                  
                     Λόγω της πανδημίας της COVID-19, οι προσπάθειες των παρόχων υγειονομικής περίθαλψης και των επαγγελματιών του τομέα της υγείας στην Ένωση είναι πλήρως αφιερωμένες στην αντιμετώπιση της τρέχουσας κρίσης στον τομέα της δημόσιας υγείας. Η Επιτροπή ενημερώθηκε, μέσω σειράς αιτημάτων που υποβλήθηκαν από διάφορα συμβούλια των δικτύων, ότι αυτές οι εξαιρετικές περιστάσεις καθιστούν αδύνατη για τα συμβούλια και τους αιτούντες την τήρηση των προθεσμιών που ορίζονται στο άρθρο 8 της εκτελεστικής απόφασης 2014/287/ΕΕ.
                  
               
                     (6)
                  
                  
                     Για να καταστεί δυνατή η δέουσα συνέχιση της διαδικασίας αξιολόγησης, εφόσον παύσουν να υφίστανται οι εξαιρετικές περιστάσεις που σχετίζονται με την παρούσα επείγουσα κατάσταση για τη δημόσια υγεία, η εξέταση των αιτήσεων προσχώρησης σε υπάρχοντα δίκτυα, οι οποίες βρίσκονταν σε εξέλιξη την 31η Μαρτίου 2020, θα πρέπει να ανασταλεί από την 1η Απριλίου 2020 έως τις 31 Αυγούστου 2020. Προκειμένου να εξασφαλιστεί πλήρης διαφάνεια, οι υπηρεσίες της Επιτροπής θα πρέπει να ενημερώσουν όλα τα συμβούλια των δικτύων, τους αιτούντες και τα κράτη μέλη για την αναστολή και τους λόγους της αναστολής.
                  
               
                     (7)
                  
                  
                     Για να αρθεί η αβεβαιότητα σχετικά με τις εκκρεμούσες αιτήσεις κατά τη διάρκεια της πανδημίας, η παρούσα απόφαση θα πρέπει να αρχίσει να ισχύει την επομένη της δημοσίευσής της.
                  
               
                     (8)
                  
                  
                     Για λόγους ασφάλειας δικαίου, θα πρέπει να έχει αναδρομική ισχύ, από την 1η Απριλίου 2020.
                  
               
                     (9)
                  
                  
                     Το μέτρο που προβλέπεται στην παρούσα απόφαση είναι σύμφωνο με τη γνώμη της επιτροπής που έχει συσταθεί δυνάμει του άρθρου 16 της οδηγίας 2011/24/ΕΕ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εξέταση των αιτήσεων προσχώρησης σε υφιστάμενα ευρωπαϊκά δίκτυα αναφοράς που βρίσκονταν σε εξέλιξη την 31η Μαρτίου 2020 αναστέλλεται από την 1η Απριλίου 2020 έως τις 31 Αυγούστου 2020.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Απριλίου 2020.
         
         
            Βρυξέλλες, 16 Απριλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 88 της 4.4.2011, σ. 45.
         
            (2)  Εκτελεστική απόφαση 2014/287/ΕΕ της Επιτροπής, της 10ης Μαρτίου 2014, σχετικά με τον καθορισμό κριτηρίων για τη δημιουργία και την αξιολόγηση των ευρωπαϊκών δικτύων αναφοράς και των μελών τους και για τη διευκόλυνση της ανταλλαγής πληροφοριών και εμπειρογνωμοσύνης όσον αφορά τη δημιουργία και την αξιολόγηση των εν λόγω δικτύων (ΕΕ L 147 της 17.5.2014, σ. 79).
         
            (3)  Εκτελεστική απόφαση (ΕΕ) 2019/1269 της Επιτροπής, της 26ης Ιουλίου 2019, για την τροποποίηση της εκτελεστικής απόφασης 2014/287/ΕΕ σχετικά με τον καθορισμό κριτηρίων για τη δημιουργία και την αξιολόγηση των ευρωπαϊκών δικτύων αναφοράς και των μελών τους και για τη διευκόλυνση της ανταλλαγής πληροφοριών και εμπειρογνωμοσύνης όσον αφορά τη δημιουργία και την αξιολόγηση των εν λόγω δικτύων (ΕΕ L 200 της 29.7.2019, σ. 35).